প্রযুক্তির বিশ্বে ওপেন সোর্স শব্দটি বেশ পুরাতন। খুব বেশিদিন না হলেও আমাদের দেশে ওপেন সোর্স নিয়ে সাম্প্রতিককালে বিভিন্ন শ্রেনী পেশার মানুষের মাঝে ব্যপক আগ্রহ সৃষ্টি হয়েছে। তবে আমাদের দেশের ওপেন সোর্স প্রজেক্টের বেশির ভাগই এখন পর্যন্ত শুধুমাত্র বাংলা সফটওয়্যার বা সফটওয়্যারের বাংলা অনুবাদের সাথে জড়িত। ওপেন সোর্স ব্যবহার এবং বাংলা অনুবাদের পাশাপাশি আমাদের ওপেন সোর্স ভান্ডারকে সমৃদ্ধশালী করার জন্য চেষ্টা করতে হবে। উন্নত বিশ্বের সাথে তাল মেলাতে হলে ব্যবহার করা যায় এমন উন্মুক্ত সফটওয়্যার তৈরির মাধ্যমে সারাবিশ্বে বাংলাদেশের নাম পৌছে দিতে হবে। আশার কথা হলো, আমাদের দেশের প্রযুক্তি মনষ্ক তরুন সমাজের একটি বড় অংশ এই ওপেন সোর্স আন্দোলনের সাথে যুক্ত হয়েছেন। এ বিষয়টি খুবই ইতিবাচক। আশা করা যায় খুব শীঘ্রই বাংলাদেশের তথ্যপ্রযুক্তির ইতিহাসে বেশ বড়সর পরিবর্তন আসবে। আসলে আমাদের মতো দরিদ্র জনগোষ্ঠীর পক্ষে হাজার হাজার টাকা খরচ করে বানিজ্যিক সফটওয়্যার ব্যবহার করা সম্ভব নয়। তাই বানিজ্যিক সফটওয়্যারকে বৃদ্ধাঙ্গুলি দেখিয়ে যেভাবে সারাবিশ্ব ফ্রি ও ওপেন সোর্সের পথে এগিয়ে চলেছে তেমনি আমাদেরও সে পথেই এগিয়ে যেতে হবে। ওপেন সোর্সের এখনো বেশ কিছু সমস্যা আছে একথা ঠিক। তবে চোরাই সফটওয়্যার ব্যবহারের অপবাদ ঘুচাতে হলে এখন ওপেন সোর্স ভিন্ন অন্য কোন পথ আমাদের সামনে খোলা নেই। তাই আসুন সময়ের সাথে তাল মিলিয়ে উন্মুক্ত সফটওয়্যার ব্যবহার করি আর এক সাথে কন্ঠ মিলিয়ে উচ্চারণ করি তথ্যপ্রযুক্তির নতুন শ্লোগান, ‘সফটওয়্যারের স্বাধীনতা চাই !’